— Кхаба деззача тайпара марха кхаьба саг доккхача дикага кхоачавергва Дала. Из фуд аьлча – даарах, маларах юхакхийтта, Даьла раьза воацача наькъах юхакхетар да. Марх кхоабаш вола саг ший дегIа маьженаш лорае декхарийла ва, бIарг, мотт, лерг воча хIамах ца кхетийташ. Иштта марха кхаьба саг чIоагIа воккхийвергва Дала бекхам беча дийнахьа. ТIаккха вай пайхамара йоах, Даьла салам хилда цунна: «Марха кхаьбача сага шиъ гIадвахар да, хьалхардар – марха доастача хана гIадвахар да, шоллагIдар – Къематдийнахьа хургболча маьлага кхачар цунгахьа хургболча бекхамгахьа кхаьча гIадвахар да». Иштта цхьаькха а пайхамара къамаьл доагIа: «Аррайян яхаш Ялсмале я, цу чу гIоргбац марха кхаьба нах мара». Цхьаькха аьннад пайхамара, Даьла салам хилда цунна: «Даьла къахетамга сатесса а волаш, мархий бетта Iибадата лаьттача сага хьалха дIамел дахача къиношта дала гештдергда».